May Pang

**May Fung Yee Pang** (s. 24. lokakuuta 1950) on yhdysvaltalainen valokuvaaja, joka oli rock-muusikko John Lennonin ja tämän vaimon Yoko Onon henkilökohtainen avustaja sekä myöhemmin John Lennonin rakastajattarena. Kun Lennon ja Ono erosivat vuonna 1973, May Pang ja Lennon aloittivat suhteen, joka kesti yli 18 kuukautta. Lennon kutsui tätä aikaa myöhemmin kadonneeksi viikonlopuksi. 

Pang on myöhemmin kirjoittanut John Lennonista kirjoja sekä julkaissut John Lennonista ottamiaan valokuvia. Hän oli myöhemmin naimisissa musiikkituottaja Tony Viscontin kanssa vuosina 1989–2000, ja heillä on kaksi lasta.

## Ura
**May Pang** syntyi kiinalaiseen perheeseen ja vietti suuren osan varhaislapsuudestaan New Yorkin Spanish Harlemissa.  Lukion jälkeen Pang oli valmis kulkemaan omaa polkuaan. Vain 19-vuotiaana hän vieraili Apple Recordsin Yhdysvaltain toimistossa hakemassa töitä. Viikkoa myöhemmin hänet palkattiin. Pang sai aluksi työpaikan vastaanottovirkailijana Apple Recordsilla, joka edusti kolmea Beatlesin jäsentä yhtyeen hajoamisen jälkeen: George Harrisonia, Ringo Starria ja tietysti John Lennonia.

### May Pangin suhde John Lennoniin

Työskennellessään ABKCO Recordsilla May Pang sai ylennyksen – vastaanottovirkailijasta John Lennonin ja Yoko Onon henkilökohtaiseksi avustajaksi. Ura alkoi Onon avantgarde-taide-elokuvien tuotannoissa joulukuussa 1970. Pangista tuli Lennonin ja Onon sihteeri, yleisapu ja juoksutyttö New Yorkissa ja Britanniassa. Pang koordinoi Yoko Onon taidenäyttelyjä, esimerkiksi New Yorkissa, 9. lokakuuta 1971, jolloin Lennonin ja Onon *This Is Not Here* -taidenäyttely järjestettiin Everson Museumissa. Onon näyttely ajoittui Lennonin 31-vuotissyntymäpäivän kanssa samalle päivälle, ja Hotel Syracusessa pidettiin Pangin järjestämät Lennonin syntymäpäiväjuhla. 

Ajan myötä Pang tuli tuntemaan Lennonit hyvin. Hänet lennätettiin Tittenhurst Parkiin Ascotiin Englantiin, missä pariskunta asui, auttamaan *Imagine*-videon kuvauksissa. Pangin ammattitaito teki vaikutuksen, ja hänestä tuli Lennonien kokopäiväinen avustaja. Pian he valtasivat kokonaisen kerroksen New Yorkin St. Regis -hotellista. Pang itsekin pääsi julkisuuteen: hän esiintyi vuoden 1971 *Dick Cavett Show’ssa* mainostaen Lennonien kehittämää ”bagismia” – satiirista kannanottoa ennakkoluuloihin, eli siihen, miten ihmisiä arvioidaan ulkonäön perusteella.

Vuoteen 1972 mennessä Lennonin ura oli alamäessä. Albumi *[[Some Time in New York City]]* floppasi kriitikoiden ja yleisön silmissä. Lisäksi Lennonin poliittinen aktivismi johti siihen, että Nixoniin hallinto leimasi hänet ”kansan viholliseksi”. Nixonin hallinto seurasi Lennoneita autolla ja salakuunteli heidän puheluitaan. Lopulta pariskunta muutti Dakotaan, vartioituun asuinkompleksiin Central Parkin vierelle. Tämä ei kuitenkaan ratkaissut Lennonin ja Onon välisiä ongelmia; Yoko Ono oli saanut tietää, että John oli ollut muiden naisten kanssa, ja halusi erota. 

Vuoden 1973 puolivälissä May Pang työskenteli John Lennonin *Mind Games* -albumin äänityksissä, kun Yoko Ono ilmoitti erosta mutta pyysi Pangia jatkamaan töitä John Lennonin avustajana. John Lennon päätti lähteä Los Angelesiin ja pyysi avustajansa Pangin mukaan. Lennon joi ja juhli runsaasti, ja hänet heitettiin jopa ulos Troubadour-klubilta riehakkaan käytöksensä vuoksi. Pang sanoo, että hurjat tarinat olivat usein lehdistön liioittelua, muttei kiellä Lennonin päihteidenkäyttöä. Aluksi Pang vastusti Lennonin lähestymisiä, mutta kuten hän itse sanoo: ”John Lennon hurmasi minut täysin.” 

Suhde syveni, ja Pang ja Lennon päättivät muuttaa yhdessä asumaan Los Angelesiin. He vuokrasivat tuottaja Lou Adlerin kartanon Bel-Airista ja matkustelivat ympäri Yhdysvaltoja. Lennon alkoi myös ryyppäämään rankasti Hollywood Vampires -kerhon kanssa, johon kuuluivat muun muassa Harry Nilsson, Alice Cooper, Bernie Taupin, Keith Moon ja Ringo Starr. ”Toimin kuin teini-ikäinen, julkisesti, Hollywoodissa,” Lennon muisteli. ”Perustimme teinijengin. Paitsi että me kaikki olimme yli kolmekymppisiä.”

Pang ystävystyi John Lennonin pojan Julian Lennonin ja tämän äidin Cynthia Lennonin kanssa. Pang ja Cynthia Lennon tulivat hyvin toimeen ja pysyivät ystävinä Cynthia Lennonin kuolemaan saakka. 

Vuonna 1974 Pang ja John Lennon esiintyivät usein julkisesti yhdessä. Pariskunta vetäytyi toiseen vuokrattuun kartanoon, jossa Lennon tuotti Nilssonin *Pussy Cats* -levyn ja jatkoi juhlimista. Täällä Lennon myös tapasi Paul McCartneyn ensimmäistä kertaa vuosiin, ja Pang otti kuuluisan valokuvan kaksikosta uima-altaalla. 

Helmikuussa 1974Lennon ja Pang joutuivat palaamaan New Yorkiin hoitamaan arkisempia asioita, kuten Lennonin oleskelulupaan liittyvät kysymykset ja avioeron loppuunsaattaminen Yoko Onon kanssa. Näin ei kuitenkaan käynyt. Onon kerrotaan houkutelleen Lennonin takaisin. Lennon palasi Onon luo ja muutti takaisin asumaan tämän kanssa – elämään, jota hän jatkoi aina siihen asti, kunnes hänet murhattiin vuonna 1980. Pang ja Lennon pitivät yhteyttä Lennonin kuolemaan saakka, vaikka suhde ei koskaan palannut entiselleen. ”Tiesin, etten ollut ainoa nainen, jota John rakasti,” Pang sanoo. Hän ei ollut puhunut Lennonin kanssa vuoteen, kun kuuli hänen kuolemastaan vuonna 1980.

### Elämä Lennonin jälkeen
Kun suhde John Lennoniin päättyi, May Pang ei jättänyt rock’n’roll-elämää. Hän meni myöhemmin naimisiin David Bowien tuottajan Tony Viscontin kanssa. Heidän olivat naimisissa 1989–2000 ja  saivat kaksi lasta. Viime vuosina Pang on kuitenkin vetäytynyt viihdemaailmasta. Oman verkkosivustonsa mukaan hän keskittyy nykyään valokuvaukseen ja pyörittää koruliikettä. Hän on kirjoittanut kirjoja kokemuksistaan Lennonin kanssa ja pitää tämän muistoa elossa monien ottamiensa valokuvien kautta. 

Heidän suhteestaan kertova dokumenttielokuva *The Lost Weekend: A Love Story* tuotettiin vuonna 2022. Dokumentin ovat ohjanneet Eve Brandstein, Richard Kaufman ja Stuart Samuels, ja se tarkastelee Lennonin ja Pangin 18 kuukautta kestänyttä suhdetta – jota Lennon itse kutsui ”kadonneeksi viikonlopuksi” . Tämä on ensimmäinen pitkä dokumenttielokuva, jossa tarkastellaan tätä ajanjaksoa Pangin näkökulmasta. Pang kertoi *Variety-*lehdelle osallistumisestaan dokumenttiin: ”Ihmiset ovat kertoneet tarinaani ja puhuneet elämästäni kuin tietäisivät siitä kaiken, vaikka eivät tiedä. Päätin, että on aika ottaa oma historiani takaisin... ajattelin, että jos elämästäni tehdään elokuva, minun tulisi olla mukana.”

## Kirjoja

* *Loving John* (Warner, 1983) 
* *Instamatic Karma* (St. Martin's Press, 2008, valokuvia John Lennonista).

## Lähteet